**Likumprojekta “Grozījumi likumā “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību””
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi likumā “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību”” (turpmāk – projekts) paredz atļaut tūrisma operatoriem naudas atmaksas vietā ceļotājiem noformēt apliecinājumu (vaučeri) par neizmantotā ceļojuma vērtību, kuru ceļotājs var izmantot cita ceļojuma iegādei pie konkrētā tūrisma operatora par to summu, kuru ceļotājs ir samaksājis tūrisma operatoram. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, lai mazinātu COVID-19 pandēmijas izraisītās sekas tūrisma nozarē. Projekts sagatavots pamatojoties uz 2020.gada 12.marta rīkojumu Nr.103 "Par ārkārtējās situācijas izsludināšanu" (Latvijas Vēstnesis, 2020, 51A., 52A., 52B., 54A. nr.). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020.gada 12.martā visā valsts teritorijā tika izsludināta ārkārtējā situācija no Ministru kabineta lēmuma pieņemšanas brīža 2020.gada 12.martā līdz 2020. gada 12. maijam ar mērķi ierobežot Covid-19 izplatību ārkārtējās situācijas spēkā esamības laikā (Ministru kabineta 2020. gada 12. marta rīkojums Nr. 103 "Par ārkārtējās situācijas izsludināšanu"). Saistībā ar COVID-19 izplatību pasaulē un Latvijā noteikta virkne stingru ierobežojošu pasākumu. Iekļautie nosacījumi**būtiski ietekmē tūrisma nozares darbību, jo īpaši starptautisko pasažieru pārvadājumu pārtraukšana, liedzot ceļošanas iespējas un starptautisku sasniedzamību, pārvietošanos pa teritoriju, tādējādi ietekmējot tūrisma aģentu un operatoru darbību**, faktiski samazinot saimniecisko darbību vispār vai līdz galējam minimumam. Aprīlī ir novērots 100% apgrozījuma kritums tūrisma aģentiem un operatoriem, radot zaudējumus vismaz 33 mlj. EUR apmērā mēnesī. Tiek atcelti plānotie ceļojumi, kā arī netiek rezervēti jauni.Saistībā ar atceltajiem ceļojumiem[[1]](#footnote-1), kas radušies starptautisko un lokālo ceļošanas ierobežojumu dēļ, tūrisma operatoriem un tūrisma aģentiem klientiem ir jāatgriež klientu iemaksātā nauda, taču daļā gadījumu to nav iespējams operatīvi izdarīt dēļ to darbības specifikas kompleksu pakalpojumu veidošanā un pārdošanā. Lai iegūtu konkurētspējīgu cenu tūrisma operators ir veicis pamata pakalpojumu (tūristu mītne, avio biļetes u.c.) iegādi ar priekšapmaksu (tūrisma operators iepērk pakalpojumu, piemēram, rezervē viesnīcas istabu, pat gadu uz priekšu). Tūrisma operatoriem ir līdzekļu iztrūkums, jo no ceļotājiem avansā saņemtā nauda ir samaksāta par pakalpojumiem ārvalstīs, savukārt ārvalstu pakalpojumu sniedzēji šo naudu operatoriem neatgriež, pamatojoties uz attiecīgo valstu *force majeure* regulējumiem un noslēgto līgumu noteikumiem. Turklāt, jaunu ceļojumu pārdošanas un ceļojumu īstenošanas neiespējamība pakļauj operatoru vēl lielākam maksātnespējas vai pat bankrota riskam. Papildus tūrisma aģentu un operatoru uzņēmējdarbība uzliek īpašas saistības[[2]](#footnote-2) attiecībā pret klientiem – pakalpojumu saņēmējiem arī šādās krīzes situācijās. Īpaši tas attiecas uz noteikumiem, kas paredz veikt naudas atgriešanu 14 dienu laikā pēc līguma izbeigšanas klientam, ja ceļojums tiek atcelts, neskatoties uz to, ka nauda jau samaksāta tiešajiem pakalpojumu piegādātājiem, t.sk. aviokompānijām, viesnīcām un nereti šie līdzekļi nav atgūstami. Prognozējams, ka krīzes apstākļos šie līdzekļi nebūs atgūstami. Saskaņā ar nozares regulējumu[[3]](#footnote-3), tūrisma operatoriem ir apdrošināšanas polišu vai bankas garantijas formā jāsaņem nodrošinājums visu to maksājumu atmaksāšanai, kurus veikuši ceļotāji vai kuri veikti ceļotāju vārdā, ciktāl operators nespēj pilnībā vai daļēji pildīt savas saistības un sniegt attiecīgos pakalpojumus savu likviditātes problēmu dēļ. Saskaņā ar Patērētāju tiesību aizsardzības centru (turpmāk – PTAC) sniegto informāciju, aktuālais nozares nodrošinājuma apjoms ir 18 750 915, 44 EUR[[4]](#footnote-4). Tas nozīmē, ka tūrisma operatoru uzņemtās saistības pret patērētājiem sastāda līdz 18.mlij.EUR. Ievērojot minēto, Ekonomikas ministrija saskata riskus, ka tūrisma operatora likviditātes problēmu gadījumā, kuras pamatā būs Korona vīrusa izraisītās slimības COVID-19 izplatība, var notikt masveida bankroti, kas savukārt var novest līdz apdrošināšanas kompāniju nespējai segt radušos zaudējumus patērētājiem. Līdz ar to, netiktu nodrošināta Eiropas Parlamenta un Padomes Direktīva (ES) 2015/2302 (2015. gada 25. novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK[[5]](#footnote-5) (turpmāk – Direktīva) paredzētā patērētāju aizsardzība. **Attiecīgi, Ministru kabinetam var nākties lemt par šo zaudējumu segšanu patērētājiem no valsts budžeta.**Lai izvairītos no tūrisma operatoru masveida bankrotiem un negatīvās fiskālās ietekmes uz valsts budžetu, Ekonomikas ministrijas, PTAC un nozares kopīgs priekšlikums ir obligātu vaučeru ieviešana, nosakot, ka tūrisma operators naudas atmaksas vietā izsniedz apliecinājumu , kas derīgs līdz 18 mēnešiem no likumā spēkā stāšanās dienas, naudu atmaksājot pēc apliecinājumā norādītā termiņa beigām, ja tas netiek izmantots. Puses var vienoties arī par garāku vai īsāku apliecinājuma izmantošanas termiņu. Būtiski piebilst, ka šādu apliecinājumu (vaučeri) izdot varēs tikai tāds tūrisma operators, kurš ir saņēmis speciālu atļauju (licenci) un kuram ir spēkā esošs nodrošinājums. Vaučeris jeb apliecinājums tiek garantēts ar apdrošinātāja izdotu apdrošināšanas polisi vai bankas izdotu garantiju – nodrošinājumu.Ja patērētājs neizmanto apliecinājumu (vaučeri) tā derīguma termiņā, patērētājs 14 dienu laikā pēc tā termiņa beigām saņem pilnu samaksātās naudas atmaksu. Lai arī saskaņā ar piedāvāto regulējumu tūrisma operators būs atbrīvots no pienākuma ceļotājiem nodrošināt naudas atmaksu 14 dienu laikā, puses, ja tas iespējams, var vienoties arī par citu – alternatīvu risinājumu, t.sk., arī naudas atmaksu. Līdzīga prakse novērota arī citviet Eiropā, vaučeru sistēmu ir ieviesušas tādas valstis kā Beļģija, Horvātija, Francija, Grieķija, Itālija, Malta, Nīderlande, Polija, Norvēģija un Spānija. Līdzīgu risinājumu ieviesušas arī Lietuva un Igaunija. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Patērētāju tiesību aizsardzības centrs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz:  1. fiziskām vai juridiskām personām, kas sniedz kompleksus tūrisma pakalpojumus (Pamatojoties uz Tūrisma aģentu un tūrisma operatoru datubāzē esošo informāciju, tūrisma operatoru licences saņēmuši 149 tūrisma operatori); 2. komplekso un saistīto tūrisma pakalpojumu patērētājiem (pēc Centrālās statistikas pārvaldes datiem, izejošā tūrisma operatoru pakalpojumus 2019. gadā izmantoja 335 651 ceļotāji);3. Apdrošināšanas kompānijām un kredītiestādēm, kas izsniedz apdrošināšanas polises vai bankas garantijas.  |
| 2. | Tiesiskā regulējuma ietekme uz tautsaimniecību un administratīvo slogu | Projekts nerada papildus administratīvo slogu. PTAC veiks nozares uzraudzību esošā resursa ietvaros. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabineta 2018. gada 26. jūnija noteikumi Nr. 380 “Noteikumi par kompleksa un saistīta tūrisma pakalpojuma sagatavošanas un sniegšanas kārtību un kompleksu un saistītu tūrisma pakalpojumu sniedzēju un ceļotāju tiesībām un pienākumiem” |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes direktīva (ES) 2015/2302 (2015.gada 25.novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK. |
| 2. | Citas starptautiskās saistības |  |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes direktīva (ES) 2015/2302 (2015.gada 25.novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK. |
| A | B | C | D |
| 12. pants | 1. pants | Direktīvas prasības tiek ievērotas daļēji | Tiesību norma neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Pamatojoties uz COVID-19 pandēmijas izraisīto krīzi tūrisma nozarē, Eiropas Komisijas komisārs Didiers Rejnders savā vēstulē Nr. Ares(2020)2002502 s Eiropas Savienības dalībvalstīm pieļauj atkāpi no 12.panta stingrā 14 dienu naudas atmaksas termiņa, vienlaikus norādot, ka ir jāievēro patērētāju tiesības uz naudas atmaksu. Tādēļ likumprojekts paredz nekavējošu naudas atmaksu, ja apliecinājums (vaučeris) netiek izmantots. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem |  |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība projekta izstrādē tika nodrošināta gan publicējot projektu EM mājas lapā (<https://em.gov.lv/lv/nozares_politika/turisms/dokumenti/normativo_aktu_projekti/>), gan skaņojot projektu ar Latvijas Tūrisma aģentu un operatoru asociāciju, Latvijas Apdrošinātāju asociāciju un Latvijas patērētāju interešu aizstāvības asociāciju. |
| 2. | Sabiedrības līdzdalība projekta izstrādē | Projekts ir izstrādāts, konsultējoties ar augstāk minētajām asociācijām. |
| 3. | Sabiedrības līdzdalības rezultāti | Projekts ir saskaņots ar iepriekš minētajām asociācijām |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Patērētāju tiesību aizsardzības centrs, Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz veidot jaunas valsts institūcijas. |
| 3. | Cita informācija | Nav |

Ekonomikas ministrs Jānis Vitenbergs

Lūka-Ruskulova, 67013256

Madara.Luka-Ruskulova@em.gov.lv

1. <http://ptac.gov.lv/lv/news/saistiba-ar-koronavirusa-izraisitas-slimibas-covid-19-izplatisanos-ptac-informe-celotajus-par> [↑](#footnote-ref-1)
2. MK noteikumi Nr. 380: <https://likumi.lv/ta/id/300021-noteikumi-par-kompleksa-un-saistita-turisma-pakalpojuma-sagatavosanas-un-sniegsanas-kartibu-un-kompleksu-un-saistitu-turisma> [↑](#footnote-ref-2)
3. Tūrisma likuma 16. pants: <https://likumi.lv/ta/id/50026-turisma-likums> [↑](#footnote-ref-3)
4. Aptuvenie dati uz 2019.gada 31.decembri. Saskaņā ar PTAC rīcībā esošo informāciju patlaban saistības varētu būt mazākas, jo daļa naudas summu ir patērētājiem atmaksātas. Precīzāki dati būs pieejami tikai 2020.gada jūnija sākumā. [↑](#footnote-ref-4)
5. Direktīva: <https://eur-lex.europa.eu/legal-content/LV/TXT/?uri=CELEX%3A32015L2302> [↑](#footnote-ref-5)